Ad d-nuɣal ɣer ibeɛɛac, nesɛa afekrur, afekrur llan sin n leṣnaf: yella ufekrur ittidir akkagi di berra, yella iwumi qqaren afekrur n waman neɣ ifekrid ittidir deg aman. Nesɛa tata, tata-agi nettak-it di lemtel neqqar-as ittbeddil am tata mi ara teqqim di leḥcic d azegzaw ad tuɣal d tazegzawt ma twaliḍ anda ara yili usaɣur d awraɣ ad tuɣal d tawraɣt. Yella izrem, izrem d kra n ṣṣenf akkenni yella izrem ittidir deg aman yella izrem ittidir di lber, izrem aṭas n leṣnaf i yellan: yella win itteqsen, yella win ur itteqsen ara, acu izrem deg yiwet n tallit icencal aglim-is qqaren-as ticencelt n yizrem. Yella uncab d ṣṣenf n yizrem daɣen-it wina yewɛer i tuqsa. Yella yiwen ubeɛɛuc qqaren-as tablaḥlaḥt cɣel uncab ancab ileḥḥu ɣef uɛebbuḍ tablaḥlaḥt tesɛa iqjiren. Tella tzermemmuct, tella tnejdemt n lḥiḍ, tinejdemt n lḥiḍ qqaren-d tewɛer aṭas aṭas, tinejdemt n lḥiḍ melmi tettili s waṭas? Tettili mi ara yeḥmu uxxam deg uzɣal tettidir di leḥyuḍ kan, nnan-d anda tsers ssem-is d lebbwaẓẓu. Yella umulab, amulab nekk akken tesneɣ sneɣ sin n leṣnaf yella umeqqran d azegzaw maḍi maḍi wina i d ameqqran d wina i d-qqaren yewɛer mi ara yettkerric, yella umulab d ameẓyan ameẓyan-nni yesɛa akkenni cɣel d ajerrid akkenni ɣef uzagur-is d aberkan wina meẓẓi ur yewɛir ara tzemreḍ ad tenɣeḍt.